**Улсын Их Хурлын 2013 оны намрын ээлжит чуулганы**

**Төсвийн байнгын хорооны 2014 оны 1 дүгээр сарын 24-ний**

**өдрийн хуралдааны гар тэмдэглэл**

Байнгын хорооны дарга Ц.Даваасүрэн ирц, хэлэлцэх асуудлыг танилцуулж хуралдааныг даргалав.

 ***Чөлөөтэй:*** *Н.Батбаяр,С.Баярцогт, Ц.Цолмон, Я.Санжмятав;*

 ***Тасалсан:*** *Д.Дэмбэрэл, М.Зоригт, Б.Наранхүү, Ч.Хүрэлбаатар, Ж.Эрдэнэбат.*

 Хуралдаан ирвэл зохих 19 гишүүнээс 10 гишүүн ирж, 52.6 хувийн ирцтэйгээр 17 цаг 05 минутад Төрийн ордны “А” танхимд эхлэв.

 ***Нэг. Гаалийн болон Нэмэгдсэн өртгийн албан татвараас чөлөөлөх тухай хуулийн төсөл*** */эцсийн хэлэлцүүлэг/.*

 Хуулийн төслүүдийн эцсийн хэлэлцүүлэгтэй холбогдуулан Байнгын хорооны гишүүдээс асуулт гараагүй.

 **Ц.Даваасүрэн:** -Гаалийн болон Нэмэгдсэн өртгийн албан татвараас чөлөөлөх тухай хуулийн төслийн эцсийн хэлэлцүүлгийг чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 3

 Бүгд 10

 Гишүүдийн олонхын саналаар дэмжигдлээ.

 Байнгын хорооноос гарах танилцуулгыг Улсын Их Хурлын гишүүн Б.Болор Улсын Их Хурлын чуулганы нэгдсэн хуралдаанд танилцуулахаар тогтов.

 *Хуралдаан 17 цаг 10 минутад өндөрлөв.*

 **Тэмдэглэлтэй танилцсан:**

ТӨСВИЙН БАЙНГЫН ХОРООНЫ ДАРГА Ц.ДАВААСҮРЭН

 **Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ

**УЛСЫН ИХ ХУРЛЫН 2013 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2014 ОНЫ 1 ДҮГЭЭР САРЫН 24-НИЙ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ц.Даваасүрэн:** -Төсвийн байнгын хорооны 2014 оны 1 дүгээр сарын 24-ний өдрийн хуралдааныг хийе.

 Ирвэл зохих 19-өөс ирсэн 10, ирц 52.6. Би танилцуулъя. Ц.Даваасүрэн, Б.Болор, С.Ганбаатар, Д.Ганхуяг, Д.Дэмбэрэл, М.Сономпил, Ч.Улаан, Д.Хаянхярваа, Д.Эрдэнэбат, Л.Эрдэнэчимэг нарын гишүүд ирцэд бүртгүүлсэн байна.

 Хуралдаанаар хэлэлцэх нэг л асуудал байна.

 Гаалийн болон Нэмэгдсэн өртгийн албан татвараас чөлөөлөх тухай хуулийн төслийн эцсийн хэлэлцүүлэг. ТЭЦ-4-ийн нэмэлт блоктой холбогдолтойгоор импортолж байгаа тоног төхөөрөмжийг Гааль болон Нэмүү өртгийн албан татвараас чөлөөлөх тухай хуулийн төслийн анхны хэлэлцүүлэг чуулганаар хийгдсэн байгаа. Зарчмын зөрүүтэй саналууд гараад чуулганы хуралдаанаар дэмжигдсэн.

 Эцсийн хувилбарыг та бүхэнд тараасан байгаа. Эцсийн хувилбар дээр санал хэлэх гишүүн байна уу.

 -Алга байна.

 Зарчмын зөрүүтэй санал байхгүй байгаа учраас Гаалийн болон Нэмэгдсэн өртгийн албан татвараас чөлөөлөх тухай хуулийн төслийн эцсийн хэлэлцүүлгийг нэгдсэн чуулганаар хэлэлцүүлэх нь зүйтэй гэсэн саналаар дэмжье гэсэн саналын томьёоллоор санал хураалт явуулъя. Дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 3

 Бүгд 10

 Дэмжигдсэн байна.

 Танилцуулгыг нэгдсэн чуулганд Болор гишүүн танилцуулъя. Байнгын хорооны дүгнэлт гарна. Дүгнэлтийг Болор гишүүн уншина.

 Үүгээр өнөөдрийн хуралдаан өндөрлөлөө. Баярлалаа гишүүд ээ.

 **Соронзон хальснаас буулгасан:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ